## Pravilnik o načinu i postupku polaganja ispita o stručnoj osposobljenosti za obavljanje djelatnosti javnog cestovnog prijevoza

### NN 78/2003 (14.5.2003.), Pravilnik o načinu i postupku polaganja ispita o stručnoj osposobljenosti za obavljanje djelatnosti javnog cestovnog prijevoza

# HRVATSKA OBRTNIČKA KOMORA I HRVATSKA GOSPODARSKA KOMORA

961

Na temelju odredbe članka 18.
stavak 6. Zakona o prijevozu u cestovnom prometu (»Narodne novine« br. 36/98 i
83/02) Skupština Hrvatske obrtničke komore na sjednici održanoj 9. prosinca
2002. i Upravni odbor Hrvatske gospodarske komore, na sjednici održanoj 15.
travnja 2003. godine, donijeli su

## PRAVILNIK

### O NAČINU I POSTUPKU POLAGANJA ISPITA O STRUČNOJ OSPOSOBLJENOSTI ZA OBAVLJANJE DJELATNOSTI JAVNOG CESTOVNOG PRIJEVOZA

1. OPĆE ODREDBE

Članak 1.

Ovim Pravilnikom uređuje se način
i postupak polaganja ispita o stručnoj osposobljenosti za obavljanje
djelatnosti javnog cestovnog prijevoza (dalje u tekstu: ispit).

2. KOMISIJA

Članak 2.

Ispit se polaže pred Komisijom
koju osniva ministar pomorstva, prometa i veza (dalje u tekstu: ministar), na
prijedlog Hrvat­ske obrtničke komore i Hrvatske gospodarske komore (dalje u
tekstu: Komore).

Komisija
se sastoji od 18 članova, od kojih po šest članova predlažu Ministarstvo
pomorstva, prometa i veza, Hrvatska gospodarska komora i Hrvatska obrtnička
komora.

Komisija
ima predsjednika i dva potpredsjednika koje iz redova Komisije određuje
ministar.

Mandat
članova Komisije traje četiri godine istekom kojeg mogu biti ponovno imenovani.

Članak
3.

Za
članove Komisije mogu se predlagati stručnjaci visoke stručne spreme prometnog,
pravnog, ekonomskog ili strojarskog smjera s poznavanjem problema vezanih uz
područje obavljanja djelatnosti javnog cestovnog prijevoza.

Za
provođenje ispita određuju se ispitne komisije koje se sastoje od tri člana:
predstavnika Ministarstva i Komora. Sastav i broj pojedinih ispitnih komisija
određuje predsjednik Komisije ovisno o broju prijavljenih polaznika, vodeći
računa da su u svakoj pojedinoj ispitnoj komisiji zastupljeni stručnjaci iz
stavka 1. ovog članka.

Članak
4.

Za
člana Komisije ne može biti imenovan: poslodavac kod kojeg je polaznik zaposlen
i članovi uže obitelji polaznika (supruga, roditelji, braća, djeca,
usvojenici).

Članak 5.

Ispitna komisija obavlja ove
zadaće:

–  utvrđuje liste
ispitanika za ispit,

–  utvrđuje
ispunjenje uvjeta za pristupanje ispitu,

–  utvrđuje
identitet ispitanika koji pristupa ispitu.

–  utvrđuje
raspored pojedinih dijelova ispita,

–  provodi ispite
i ocjenjuje ispitanike, te

–  utvrđuje opći
uspjeh ispita.

Članak 6.

Predsjednik Komisije obavlja
sljedeće poslove:

–  predsjedava
sastancima Komisije,

–  potpisuje liste za pristup ispitu,

–  određuje vrijeme i mjesto održavanja ispita,

–  organizira pripreme za polaganje ispita,

–  odgovoran je za poštivanje zakonskih propisa u
toku provođenja ispita,

–  organizira poslove i daje zaduženja članovima
ispitnih komisija,

–  određuje tajnika Komisije,

–  obavlja i druge poslove određene propisima.

Poslove
predsjednika Komisije u slučaju njegove spriječe­nosti obavlja potpredsjednik
kojeg on odredi.

3. VRSTE ISPITA

Članak 7.

Ispit se sastoji od pismenog i
usmenog dijela, a polaže se za:

1.  opći dio

2.  posebni dio.

Članak
8.

Ispit
se polaže prema programu kojeg donosi ministar na prijedlog Komora.

Pitanja
za pismeni dio ispita sastavlja Komisija.

Svako pitanje vrednuje se
odgovarajućim brojem bodova.

4. PRIJAVA ISPITA

Članak 9.

Ispit se prijavljuje pisanim
putem i to najkasnije 15 dana prije određenog roka ispita.

Uz prijavu za ispit prilaže se
dokaz o uplati troškova polaganja ispita.

Članak 10.

Prijava se podnosi tajniku
Komisije.

Članak 11.

Komisija je dužna uputiti
polaznicima pisani poziv za pristupanje ispitu najkasnije sedam dana prije
početka ispita.

5. ROKOVI ZA POLAGANJE ISPITA

Članak 12.

Rokove za polaganje ispita
utvrđuje predsjednik Komisije.

U
pravilu ispit se polaže u četiri ispitna roka: u proljetnom roku, u ljetnom
roku, u jesenskom roku i u zimskom roku.

Izuzetno
od st. 2. ovog članka, ispit se mora održati i češće ovisno o broju
prijavljenih polaznika. Ispit se obavezno mora održati za pet prijavljenih
polaznika. Na pojedini ispit može pristupiti najviše 15 polaznika.

Utvrđeni
rokovi za polaganje ispita javno se obznanjuju.

6. MJESTO POLAGANJA ISPITA

Članak 13.

Mjesto polaganja ispita određuje
predsjednik Komisije.

7. POLAGANJE ISPITA

Članak 14.

Ispit se polaže na hrvatskom
jeziku.

Članak 15.

Prije
polaganja ispita ispitna komisija utvrđuje identitet polaznika, daje obavijest
o tijeku ispita, posebno o vremenu za odgovaranje na pitanja, kao i o vrsti
dopuštenih pomagala i uvjetima za pristup usmenom dijelu ispita.

7.1. Pismeni dio ispita

Članak 16.

Pismeni
dio ispita polaže se četiri sata, a sastoji se od odgovora na pismeno
postavljena test pitanja odnosno opisnih odgovora odnosno izrade rješenja
postavljenih zadataka.

Pismeni
dio ispita obavlja se pod nadzorom najmanje jednog člana ispitne komisije.

Izrađene
pismene radove pregledava i ocjenjuje (bodova­njem) ispitna komisija.

7.2.
Usmeni dio ispita

Članak
17.

Usmeni
dio ispita polaže se do jedan sat, a sastoji se od usmenih odgovora na
postavljena pitanja članova ispitne komisije, uz provjeru znanja vezana uz
negativna rješenja u pismenom dijelu, a mogu se provjeravati i druga znanja
koja nisu bila obuhvaćena pismenim dijelom ispita.

Na
usmenom dijelu ispita pitanja postavlja član Komisije koji je stručnjak za
područje u kojem se ispit polaže.

7.3.
Odustajanje od ispita i narušavanje reda

Članak
18.

Polaznik
koji bez opravdanog razloga ne pristupi ispitu ili u tijeku ispita odustane od
daljnjeg polaganja, ocjenjuje se kao da ispit nije položio.

Ako
je polaznik iz opravdanog razloga spriječen pristupiti ispitu, mora to
prijaviti Komisiji najkasnije 48 sati prije početka ispita, a u slučaju
spriječenosti za to priložiti dokaze.

Članak
19.

U
slučaju narušavanja reda u toku održavanja ispita, kao i pri pokušaju ili
izvršenju prijevare polaznik će se udaljiti s ispita i ispit se zaključuje s
ocjenom »nije položio«.

8.
UTVRĐIVANJE USPJEHA NA ISPITU

Članak 20.

Pismeni
dio ispita boduje se s 200 bodova, a usmeni sa 100 bodova.

Usmenom
dijelu ispita pristupa polaznik koji na pismenom dijelu postigne najmanje 101
bod.

Usmeni
dio ispita je položen ako polaznik postigne najmanje 51 bod.

Članak
21.

Nakon
polaganja ispita ispitni rezultati ocjenjuju se ocjenom »položio-la« ili »nije
položio-la«.

Nakon
položenog ispita izdaje se uvjerenje koje potpisuje predsjednik Komisije.

Članak
22.

Uvjerenje
o položenom odnosno obavijest o nepoloženom ispitu dostavlja se polazniku
pisanim putem najkasnije sedam dana nakon ispita.

Članak
23.

Polaznik
koji nije zadovoljan uspjehom na ispitu, ima pravo prigovora.

Prigovor
na odluku ispitne komisije o uspjehu na ispitu podnosi se u pisanom obliku
predsjedniku Komisije.

Odluku
o ponavljanju ispita ili jednog njegovog dijela pred­sjednik Komisije donosi u
roku od 15 dana od primitka prigovora.

Odluku
iz stavka 3. ovog članka o ponavljanju ispita pred­sjednik Komisije može
donijeti samo ako su povrijeđene odredbe ovog Pravilnika.

Ispit
ili njegov dio mogu se ponavljati samo pred ispitnom komisijom u izmijenjenom
sastavu.

9. PONAVLJANJE ISPITA

Članak
24.

Polaznik
koji nije položio ispit ima pravo ponavljanja.

Ukoliko
je polaznik položio samo pismeni dio ispita, a nije zadovoljio na usmenom dijelu
na sljedećem roku polaže samo usmeni dio ispita.

Rok
za ponavljanje u redovitom slučaju iznosi tri mjeseca. U slučaju neuspjeha u
svakom daljnjem ponovljenom roku polaznik ima pravo na ponavljanje, cijelog
ispita i to nakon šest mjeseci.

Članak
25.

O
položenim ispitima tajnik Komisije vodi evidenciju u obliku i na način koji
propiše ministar.

10. ZAVRŠNE ODREDBE

Članak
26.

Nadzor
nad zakonitošću organiziranja i provođenja ispita, kao i stručni nadzor provodi
Ministarstvo pomorstva, prometa i veza.

Članak
27.

Stupanjem
na snagu ovog Pravilnika prestaje važiti Pravilnik o načinu i postupku
polaganja ispita o stručnoj osposobljenosti za obavljanje djelatnosti javnog
cestovnog prijevoza (»Narodne novine« br. 18/99).

Članak
28.

Ovaj
Pravilnik stupa na snagu danom objave u »Narodnim novinama«.

Broj: I-9147/1-2003                            Broj:
1-2/19-06-2002

Predsjednik                                          Predsjednik

Hrvatske gospodarske komore             Hrvatske obrtničke komore

**Nadan** **Vido****ševi****ć,** v. r.                        **Stjepan** **Šafran****,** v. r.

Pravilnik, NN 78/2003-961